钦定古今图书集成/明伦汇编/官常典/第311卷 > 郁新
## 钦定古今图书集成/明伦汇编/官常典/第311卷 > 郁新

按《明外史》本传：“新字敦本，临淮人。洪武中，以人才征
授户部度支主事，迁郎中。逾年，超擢户部右侍郎。尝
问天下户口、田赋、地里险易，应答无遗。帝称其才。寻
进尚书。亲王岁禄米五万石，他赐与复万石。新议岁
止一万石，并定郡王以下禄有差。后因边饷不继，定
召商开中法，令商输粟塞下，按引支盐，边储以足。”夏
原吉为户部主事，新奇之，诸曹事悉委任焉。建文二
年，引疾归。成祖即位，召掌户部事。初，转漕北京，新言：
“淮、黄多浅滩跌披，运舟艰阻。请别用浅船载三百石
者，自淮河沙河运至陈州颍溪口跌坡下。复用浅船
载二百石者，运至跌坡上。别用大船运入黄河，至八
柳树诸处。又陆运至卫辉，入卫河，转”输北京。从之。又
言：湖广屯田，所产不一，凡粟谷黍麦之属，皆令输官
准米。诏从新言，著为令。又议公、侯、伯、驸马、仪宾禄，请
如文武官例，米钞兼支。屯田岁收不能如额者，减十
之四五。皆允行。永乐三年卒于官。帝叹曰：“新理邦赋
十三年，量计出入。今谁可代者？”特赐棺殓谕祭，而召
夏原吉还理部事。新长于综理，密而不繁，其所规画，
后不能易。为人和易宽博，母丧归葬，宾客至者数郡。